Wie is die Bokke se beste senterpaar?Damian de Allende – Rassie het ’n hoe dunk van hom. (Foto: Inus Grobler) Die legkaart is voorlangs byna voltooi, maar agterlangs wag daar nog baie kopkrap op die Springbokafrigter, Rassie Erasmus. Erasmus se hoofpyn is ’n paar stukkies wat steeds ontbreek: die onduidelikheid oor wie die Springbokke se beste senterpaar is en watter spelers vir Willie le Roux, Handré Pollard en Faf de Klerk kan instaan as hulle sou seerkry of nie beskikbaar is nie. Dis hoekom Erasmus in die volgende paar toetse steeds proefnemings gaan doen in sy soektog om die beste span, en geskikte plaasvervangers, te vind. Die Sharks se senterkombinasie van André Esterhuizen en Lukhanyo Am, wat Saterdag in Durban teen die Argentynse Poemas in die Rugbykampioenskap gespeel het, het nie heeltemal oortuig nie. Tot dusver het Erasmus drie stelle kombinasies in sy vyf toetse gebruik en probeer hy steeds om op die regte knoppie te druk. Am en Esterhuizen, Esterhuizen en Jesse Kriel (2 toetse) en Damian de Allende en Am (2 toetse) het tot dusver saam gespeel. Erasmus het ’n baie hoë dunk van De Allende, wat binnekort weer ná sy beserings sal speel, maar hy het my al genoeg sooibrand gegee (dalk was dit omdat Allister Coetzee hom in ’n stormram verander het en sy vaardighede afgeskeep het). Wat seker is, is dat De Allende die voorkeurbinnesenter sal wees, met Kriel of Am straks aan sy buitekant. Dit was jarelank een van Springbokrugby se groot bates, die samespel van Tjol Lategan en Ryk van Schoor, Danie Gerber en Willie du Plessis, Hennie le Roux en Japie Mulder, Jean de Villiers en Frans Steyn, en De Villiers en Jaques Fourie as senterpare. Hulle het mekaar aangevul, rustigheid gebring, die beste uit die losskakel gehaal en baie kanse vir die agterste driehoek geskep. Erasmus se ander knelpunte is wie is die adjudante vir Le Roux op heelagter (Warrick Gelant?), op losskakel vir Pollard (Elton Jantjies of Damian Willemse?) of vir De Klerk op skrumskakel (Embrose Papier, Ivan van Zyl of Ross Cronje?) Dis stem ’n mens beslis nie tot rustigheid nie, veral nie as jy vanjaar nog teen die Al Blacks, Wallabies, Ierland, Engeland (met hul beste spelers weer beskikbaar) en Wallis moet speel nie. Die Poemas sukkel met dieselfde probleem en het drie senters, die ervare Jeronimo de la Fuente, die sewesspeler Santiago Alvarez Fourcade en die 20-jarige Santiago Carreras by hul groep betrek.